## Odluka Ustavnog suda Republike Hrvatske broj U-III-125/1994. od 4. listopada 1995

### NN 83/1995 (18.10.1995.), Odluka Ustavnog suda Republike Hrvatske broj U-III-125/1994. od 4. listopada 1995

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Jadranko Crnić,
te suci Zdravko Bartovčak, dr. Velimir Belajec, dr. Nikola Filipović, Ante
Jelavić Mitrović, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac, Milan Vuković i Mladen Žuvela, u povodu ustavne
tužbe B. P. iz B., zastupanog po M. K., odvjetniku iz B., na sjednici održanoj
dana 4. listopada 1995. godine, donio je

## ODLUKU

### USTAVNOG SUDA REPUBLIKE HRVATSKE BROJ U-III-125/1994. OD 4. LISTOPADA 1995

1. Ustavna tužba se odbija.

2. Ova odluka će se objaviti u "Narodnim novinama".

Obrazloženje:

Ustavna tužba je podnijeta u svezi s presudom Okružnog suda u B. broj
Kž 728/93 od 23. prosinca 1993. godine, kojom je odbijena kao neosnovana
žalba okrivljenika B. P. i potvrđena presuda Općinskog suda u B. broj K
85/93 od 14. listopada 1993. godine.

Podnositelj ustavne tužbe smatra da mu je navedenim sudskim odlukama
povrijeđeno ustavno pravo iz članka 31. stavak 1. Ustava stoga što je kažnjen
za djelo koje ni zakonom niti međunarodnim pravom nije utvrđeno kao krivično
djelo.

Ustavna tužba nije osnovana.

Iz navoda ustavne tužbe te spisa Općinskog suda u B. broj K 85/93 proizlazi
da je podnositelj ustavne tužbe oglašen krivim zbog počinjenja kaznenog
djela protiv gospodarstva nesavjesnog gospodarskog poslovanja, označenog
u članku 99. stavak 1. Krivičnog zakona Republike Hrvatske ("Narodne
novine" broj 32/93 i 35/93). U tom je kaznenom postupku utvrđeno da
je podnositelj ustavne tužbe kao odgovorna osoba u pravnoj osobi koja obavlja
gospodarsku djelatnost, nesavjesno postupao u poslovanju, iako je mogao
i morao biti svjestan da uslijed toga može za tu pravnu osobu nastupiti
imovinska šteta, koja je i nastupila, zbog čega je podnositelju izrečena
uvjetna osuda.

Odredbom članka 31. stavak 1. Ustava utvrđeno je jedno od temeljnih
načela kaznenog sudovanja u Republici Hrvatskoj, prema kojem nitko ne može
biti kažnjen za djelo koje prije nego je počinjeno nije bilo utvrđeno zakonom
ili međunarodnim pravom kao kazneno djelo, niti mu se može izreći kazna
koja nije bila određena zakonom, a ako zakon nakon počinjenog djela odredi
blažu kaznu, odredit će se takva kazna.

Nisu osnovane tvrdnje podnositelja ustavne tužbe o povredi navedenog
ustavnog načela. Kazneno djelo za koje je podnositelj oglašen krivim i
osuđen, u vrijeme njegova počinjenja bilo je propisano člankom 103. stavak
1. Krivičnog zakona Republike Hrvatske ("Narodne novine", broj
25/1971, 50/1978, 25/1984, 52/1987, 43/1989, 8/1990, 9/1991, 33/1992, 39/1992,
77/1992 i 91/1992), a u pročišćenom tekstu Krivičnog zakona Republike Hrvatske
("Narodne novine", broj 32/1993), to isto djelo je utvrđeno u
članku 99. stavku 1. toga zakona.

Stoga je suglasno članku 61. Poslovnika Ustavnog suda Republike Hrvatske
("Narodne novine", broj 29/94), odlučeno kao u točci 1. izreke.

Objava ove odluke (točka 2, izreke) temelji se na odredbi članka 20.
stavak 1. Ustavnog zakona o Ustavnom sudu Republike Hrvatske ("Narodne
novine", broj 13/1991).

Broj: U-III-125/1994

Zagreb, 4. listopada 1995.

USTAVNI SUD REPUBLIKE HRVATSKE

Predsjednik Jadranko Crnić, v. r.

Odluka, NN 83/1995-1366